ང་ཚོས་བོད་ཀྱི་དེང་རབས་རྩོམ་རིག་འཕེལ་རྒྱས་ཀྱི་ལོ་རྒྱུས་ལ་ཕྱིར་མིག་ཅིག་བལྟས་ན།ལོ་རབས་ལྔ་བཅུ་དང་དྲུག་ཅུ་པའི་དུས་སྐབས་ནི་གསར་བརྗེའི་རླུང་ཚུབ་དྲག་པོ་གཡོ་བ་དང་།སྤྱི་ཚོགས་ལམ་ལུགས་སྒྱུར་བཅོས་ཆེན་པོ་བྱེད་པའི་དུས་རབས་ཤིག་ཡིན་ཏེ།དེ་ནི་ཡང་ལམ་ལུགས་གསར་པར་ངོ་བསྟོད་དང་བསྟོད་གླུ་ལེན་པའི་དུས་རབས་ཤིག་ཀྱང་ཡིན་ཏེ།རྩོམ་རིག་སྒྱུ་རྩལ་དེའི་གདོང་ལེན་པ་རྣམ་དག་བྱེད་པ།དཔེར་ན།ཚེ་བརྟན་སྒྲོལ་མས་བླངས་པའི་བསྟོད་གླུ་ལས་མཐོང་ཐུབ་སྟེ།བཅིངས་འགྲོལ་ཐོབ་མ་ཐག་པའི་མི་རྣམས་ཀྱིས་རང་དགར་བསྟོད་གླུ་ལེན་སྤྲོ་བ་དང་།བསྟོད་གླུ་དེ་དག་ལ་ཆབ་སྲིད་ཕྱོགས་རིས་ཀྱི་ཞེན་ཆགས་ཤིན་ཏུ་ཆེར་བར་གསལ།དེ་ཡང་དུས་རབས་དེའི་རྐྱེན་དབང་ཡིན་པས་གླུ་བ་རྣམས་ནི་ཉེས་མེད་ཡིན་པར་ཤེས་དགོས།དུས་རབས་གསར་པར་སླེབས་པ་ནས་བཟུང་།བོད་ཀྱི་དེང་རབས་རྩོམ་རིག་ལ་འགྱུར་ལྡོག་གསར་པ་བྱུང་སྟེ།སྔོན་གྱི་རྣམ་པ་དེ་ཡོངས་སུ་འགྱུར་ནས་བོད་ཀྱི་དེང་རབས་རྩོམ་རིག་རྩོམ་རིག་གི་རང་གནས་སུ་ཕྱིར་བབས་ནས་ཟབ་ཅིང་བརླིང་བར་འཕེལ་ཞིང་།བོད་ཀྱི་ལོ་རྒྱུས་རིག་གནས་དང་དངོས་ཡོད་འཚོ་བའི་ཐད་ཕྱོགས་པ་དང་མི་རྣམས་ཀྱི་སེམས་ཁམས་དང་འདུ་ཤེས་ཀྱི་ཁམས་སུ་ཞུགས་ནས་ཡིད་ཀྱི་བདེ་སྡུག་དང་འདུན་པ་རྣལ་མ་མཚོན་པར་བརྩོན་བཞིན་ཡོད།སྐུ་ཞབས་ཡི་དམ་ཚེ་རིང་མཆོག་གི་སྙན་རྩོམ་ལས་གནའ་བོའི་ལོ་རྒྱུས་རིག་གནས་དང་དངོས་ཡོད་སྤྱི་ཚོགས་བར་གྱི་གདོང་ཐུག་གི་འཐབ་སྒྲ་དང་མི་རྣམས་ཀྱིས་བསམ་གཞིགས་དང་འཚོལ་ཞིབ་ཀྱི་ཀི་སྒྲ་སྒྲོག་པ་ང་ཚོའི་མཐོང་ཐོས་སུ་སྣང་ཐུབ་པ་དང་།བཀྲ་ཤིས་ཟླ་བའི་སྒྱུ་འཕྲུལ་གྱི་རྣམ་པའི་སྒྲུང་རྩོམ་ལས་མི་རྣམས་ཀྱི་ནང་སེམས་ཀྱི་གནའ་བོའི་ལོ་རྒྱུས་རིག་གནས་ཀྱི་བག་ཆགས་ཟབ་མོ་དང་དངོས་ཡོད་འཚོ་བའི་དཔག་དཀའ་བའི་འཕོ་འགྱུར་གྱིས་བཟོས་པའི་སོམ་ཉི་སྣ་ཚོགས་དང་ཅི་བྱ་གཏོལ་མེད་ཀྱི་གནས་སུ་གྱུར་པའི་ཐབས་ཟད་ཀྱི་ངང་ཚུལ་མཚོན་ཡོད་པ་དང་།ལྷག་པར་དུ་ཨ་ལེའི་སྒྲུང་རྩོམ་ལས་སྤྱི་ཚོགས་སྒྱུར་བཅོས་ཆེན་པོའི་སྐབས་སུ་མི་རྣམས་ཀྱིས་མྱོང་པའི་ཀ་མེད་དང་འགལ་འདུའི་རྒྱ་རུ་འཚུད་པའི་སྡུག་བསྔལ་དང་།དངོས་ཡོད་འཚོ་བའི་དཀའ་ངལ་དང་ལོ་རྒྱུས་འཕོ་འགྱུར་ཆེན་པོས་བཟོས་པའི་འགལ་ཕུང་སྣ་ཚོགས་མཚོན་གྱིན་འདུག